Source: http://totalbaschet.ro/articol/ACS-Sepsi-SIC-Sf%C3%A2ntu-Gheorghe-%C8%99i-CSU-CSM-Oradea-se-%C3%AEnt%C3%A2lnesc-din-nou-dup%C4%83-mai-mult-de-patru-ani-~66895
Timestamp: 2019-04-23 15:01:47+00:00

Document:
ACS Sepsi SIC Sfântu Gheorghe și CSU CSM Oradea se întâlnesc din nou după mai mult de patru ani
Campioana are în primul tur de play-off un adversar care s-a confruntat cu probleme financiare
ACS Sepsi SIC Sfântu Gheorghe și CSU CSM Oradea își încep vineri, de la ora 19:00, duelul din primul tur de play-off. Alb-verzile au dominat prima grupă valorică din LNBF, în timp ce orădencele au ajuns în play-off deși s-au confruntat cu mari probleme financiare, în urma cărora s-au despărțit de antrenorul principal și de sportivele experimentate. Bihorencele au prins ultimul bilet pentru faza eliminatorie de pe locul doi în a doua grupă valorică, după ce Rapidul a rămas fără 5 puncte.
Ultimele confruntări directe între cele două combatante din play-off au fost în sezonul 2014-2015, ultimul în care orădencele au jucat în primul eșalon. ACS sepsi SIC s-a impus atunci la 60 și 40 de puncte diferență. Singura sportivă care se mai află în lotul campioanei este căpitanul Annemarie Godri Părău.
Din 2012 până în 2015 au fost 8 confruntări între cele două echipe, cu alb-verzile câștigând de fiecare dată. Cea mai mică diferență a fost de 18 puncte și cea mai mare, de 89 de puncte. Va fi primul duel în play-off între cele două echipe.
Formația orădeană revine în play-off după 10 ani. Bihorencele au fost ultima dată în faza eliminatorie a campionatului în sezonul 2008-2009, când au cedat în două meciuri cu echipa din Alexandria. ACS Sepsi SIC Sfântu Gheorghe a prins play-off-ul de fiecare dată din sezonul 2012-2013 până acum, jucând ultimele patru finale și câștigând ultimele trei titluri.
Alb-verzile au încheiat în acest sezon pe primul loc în Grupa Roșie a LNBF cu 41 de puncte (21 de victorii/ o înfrângere). Campioana a avut un parcurs perfect pe propriul teren, cu 11 victorii din 11 partide. Elevele lui Zoran Mikes vin cu moralul ridicat după ce au cucerit Cupa României la finalul săptămânii trecute, cu un succes la scor în semifinala cu Olimpia CSU Brașov și o victorie muncită în finala cu CSM Satu Mare.
CSU CSM Oradea se anunța printre pretendentele la locul care ducea în play-off din Grupa Galbenă, dar s-a confruntat cu probleme financiare mari și a renunțat la cele două straniere și româncele mai experimentate. A plecat și antrenorul Mihai Coldea și a rămas o echipă foarte tânără. Bilanțul orădencelor a fost de 11 victorii și 11 înfrângeri (32 de puncte), cu 6 victorii și 5 înfrângeri în deplasare.
În aceste condiții, CSU CSM Oradea a coborât pe patru în clasamentul celei de-a doua grupe valorice, dar a intrat în play-off de pe locul secund după depunctarea Rapidului și a celor de la ACS KSE Târgu Secuiesc. Prima clasată din Grupa Galbenă, CSM Târgu Mureș, nu putea juca în play-off din cauza unei prevederi regulamentare care nu permite cluburilor nou-înființate să joace în această fază a campionatului.
În aceste condiții, ACS Sepsi SIC Sfântu Gheorghe are un adversar surpriză, după ce penalizarea Rapidului a fost trecută în clasament doar după finalizarea fazei secunde a sezonului regulat. Este de așteptat ca deținătoarea ultimelor trei titluri să avanseze în minimum de meciuri în semifinale.
Primele două partide din această serie de play-off se dispută în 5 și 7 aprilie, la Sepsi Arena. Jocul 1 va fi mâine, de la ora 19:00. Vor arbitra Alexandru Stamate, Lavinia Gheorghe și Claudia Telcian, supervizați de Eugen Poenaru.
Andreea Vlase / 04 April 2019 / 22:46

References: CSM 
 CSM 
 CSM 
 CSM 
 CSM 
 CSM